Venstres miljøpris

Lederen i Jordvern Vestfold, Vidar Andresen, skulle ha tatt i mot prisen her i kveld. Han ville ha likt det godt. Vidar er dessverre forhindret fra å møte. I hans sted er det min glede som nestleder å representere Jordvern Vestfold.

Det er både hyggelig og ærefult å bli tildelt Venstres miljøpris. Etter vårt syn er det et uttrykk for at arbeidet vårt blir lagt merke til i det politiske miljøet. Prisen vil være en viktig inspirasjon og motivasjon for å fortsette arbeidet for at matjorda skal reserveres til produksjon av mat.

I løpet av de siste årene kan det registreres en viss tilbakegang i nedbygging av produktiv jord. Det er på tide! Siden krigen har vi omdisponert 1,2 mill dekar dyrka jord. I perioden 1994 – 2003 ble det i gjennomsnitt omdisponert 11.400 dekar. Halveringsmålet vedtatt i 2004 synes å virke, i alle fall hvis en ser på de siste årene. Det er imidlertid en betydelig risiko for at nedgangen ikke er varig.

Jeg mener å registrere en mer positiv holdningsendring i befolkningen i forhold til jordvern enn hos politikerne. Folk skjønner at jordvern er en samfunnssak hvor det er snakk om matsikkerhet i vid betydning og at dette ikke dreier seg om å skaffe bøndene noe å drive med.

Venstre har vært en pådriver i forhold til betydningen av jordvernet i praktisk politikk. Det var Venstre som via et dokument 8 forslag la fram ideen om en jordvernplan for Stortinget. All ære til Venstre for dette. Stortingsbehandlingen viste at det ikke var enighet om en plan for vern av matjord, men en jordvernstrategi kunne Stortinget samles om.

I disse dager legger Regjeringen fram sitt forslag til en jordvernstrategi sammen med proposisjonen om årets jordbruksforhandlinger. En merkelig kombinasjon mener Jordvern Vestfold.

LMD har benyttet Asplan Viak som utreder i forbindelse med jordvernstrategien. Jeg synes nok utredningen er fargeløs og avslører at Regjeringen har små ambisjoner på vegne av jordvernet. Det mangler nytenkning og nye perspektiver. Jeg er nokså sikker på at utredere som Skog og landskap, Geoforsk eller Snøhetta kunne ha bidratt med et annet og mer spenstig utgangspunkt.

Jordvern Vestfold håper at Venstre vil sette mer farge på Jordvernstrategien når den skal behandles i Stortinget.

I dag synes det som om flertallet av både politikere og fagekspertise er enige om at det eneste som duger er å fortette i og bygge inntil nåværende tettsteder og byer. God byutvikling med riktig fortetting og transformasjon er også godt jordvern, og det er fortsatt gode muligheter for å bygge både tettere og høyere i alle Vestfoldbyene.

MEN, de aller fleste byer og tettsteder er omkranset av den beste matjorda, så tydelige og langsiktige utviklingsgrenser rundt dagens byer må defineres og respekteres. Dessverre ser vi jo at det er ulik politisk vilje til dette i Vestfoldkommunene.  
  
Jordvern Vestfold tror derfor vi må gjøre som andre land i Europa som ønsker å ta vare på matjorda rundt byene. Parallelt med fortetting må vi begynne å lage nye byer og nye knutepunkter. Her må Staten inn med midler til infrastruktur.

I Horten har man nå en alle tiders mulighet til å utvikle et nytt knutepunkt rundt Skoppum kombinert med det vestre traséalternativet mellom Nykirke og Barkåker som nesten ikke tar matjord. Dere skal vite at vi har lagt merke til Venstres klare standpunkt, samt arbeidet dere legger ned i Knutepunkt Horten Vest og at det er godt forankret i hensynet til matjorda. På vegne av andre matjordvenner; Tusen takk!

Det er for dyrt med nyetablering av byer og nye knutepunkt hevdes det? Hvorfor har Storbritannia råd? De er både fattigere enn oss har ikke bare 3 %, men 70 % av landarealet som dyrka jord. Hvorfor kan de? Svaret må være at de verdsetter matjorda langt mer enn det vi gjør.

Av hensyn til de som kommer etter oss haster det med at vi også evner å verdsette matjorda vår høyere.

Derfor er det meningsfullt å engasjere seg i Jordvern Vestfold!

Takk for prisen og takk for oppmerksomheten